CELEX: 32021R0080
Language: ro
Date: 2021-01-27 00:00:00
Title: Regulamentul de punere în aplicare (UE) 2021/80 al Comisiei din 27 ianuarie 2021 privind neaprobarea dioxidului de carbon ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (Text cu relevanță pentru SEE)

28.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 29/10
               
            
         REGULAMENTUL DE PUNERE ÎN APLICARE (UE) 2021/80 AL COMISIEI
         din 27 ianuarie 2021
         privind neaprobarea dioxidului de carbon ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare (1), în special articolul 23 alineatul (5) coroborat cu articolul 13 alineatul (2),
         întrucât:
         
                     (1)
                  
                  
                     La 27 februarie 2018, Comisia a primit o cerere din partea Dr. Knoell Consult GmbH pentru aprobarea dioxidului de carbon de uz alimentar (E 290) ca substanță de bază (nr. CAS 124-38-9). Cererea se referea la o utilizare după recoltare ca fumigant împotriva insectelor și a acarienilor.
                  
               
                     (2)
                  
                  
                     Dioxidul de carbon este aprobat deja ca substanță activă pentru utilizarea în produsele de protecție a plantelor începând cu 1 septembrie 2009 (2) și este inclus în partea A din anexa la Regulamentul de punere în aplicare (UE) nr. 540/2011 al Comisiei (3).
                  
               
                     (3)
                  
                  
                     Dioxidul de carbon este în prezent autorizat și introdus pe piață ca produs de protecție a plantelor în mai multe state membre. Specificarea identității substanței în cererea de aprobare ca substanță de bază este identică cu cea a substanței active aprobate.
                  
               
                     (4)
                  
                  
                     Deși al treilea paragraf prevede că produsele alimentare trebuie considerate substanțe de bază, articolul 23 alineatul (1) litera (d) din Regulamentul (CE) nr. 1107/2009 exclude aprobarea dioxidului de carbon de uz alimentar, deoarece o substanță poate, printre alte criterii, să fie aprobată ca substanță de bază doar dacă nu este introdusă pe piață ca produs de protecție a plantelor. Acesta este însă în prezent cazul dioxidului de carbon de uz alimentar.
                  
               
                     (5)
                  
                  
                     Prezentul regulament nu aduce atingere depunerii unei noi cereri pentru aprobarea dioxidului de carbon ca substanță de bază în conformitate cu articolul 23 alineatul (3) din Regulamentul (CE) nr. 1107/2009 odată expirată aprobarea existentă a dioxidului de carbon ca substanță activă și odată retrase sau expirate toate autorizațiile pentru produsele de protecție a plantelor care constau în dioxid de carbon.
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Substanța dioxid de carbon (E 290) nu este aprobată ca substanță de bază.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 ianuarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 309, 24.11.2009, p. 1.
         
            (2)  Directiva 2008/127/CE a Comisiei din 18 decembrie 2008 de modificare a Directivei 91/414/CEE a Consiliului în vederea includerii mai multor substanțe active (JO L 344, 20.12.2008, p. 89).
         
            (3)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).